
סדר היום:  הצעת חוק מגן דוד אדום (תיקון מס' 6) (אגרות בעד שירות הסעת חירום), התשע"א-2010. 

הצעת חוק מגן דוד אדום (תיקון מס' 6) (אגרות בעד שירות הסעת חירום), התשע"א-2010
אריה ביבי:


אנחנו ראינו בדיוק מה מד"א שווה. 

היו"ר חיים כץ:

שמע, כשאתה אומר: "אנחנו ראינו בדיוק מה מד"א שווה וזה לא לפרוטוקול, זה יכול להשתמע לפה ולפה". 

רחל אדטו:


אז תתקן ותגיד: "יכולותיו המנהליות של מד"א".

היו"ר חיים כץ:

אנחנו ראינו בדיוק את הצורך במד"א ואת יכולותיו הגבוהות.

אריה ביבי:

כמו שאתה מכיר אותי אתה יודע לתרגם אותי יפה.

רחל אדטו:

וזה לפרוטוקול לגמרי.

עפו אגבאריה:

אני איכשהו אחזור על זה, גם לפרוטוקול.

רחל אדטו:

לא, זה כבר לפרוטוקול.

סגן שר הבריאות יעקב ליצמן:

גם אני אגיד את זה לפרוטוקול.

אריה ביבי:

כמו שהוא מכיר אותי הוא יכול לתרגם אותי. 

רחל אדטו:

כן, זה ממש לפרוטוקול. חד משמעית.

אילן גילאון:

אני רוצה לחזק אותו- -

רחל אדטו:

גם לפרוטוקול.

אילן גילאון:

- - - של מגן דוד אדום- -

היו"ר חיים כץ:

עכשיו זה לפרוטוקול – מי אדוני?

אילן גילאון:

מטופל. 
היו"ר חיים כץ:

בוקר טוב. יום שני בשבוע, כ"ב באדר ב', התשע"א, 28 במרס 2011. אני מתכבד לפתוח את ישיבת ועדת העבודה, הרווחה והבריאות בנושא הצעת חוק מגן דוד אדום (תיקון מס' 6) (אגרות בעד שירותי הסעות חירום), התשע"א-2010, פרוטוקול 464, בהשתתפות סגן שר הבריאות הרב יעקב ליצמן, שר הבריאות בפועל.

בדיון האחרון ביקש משרד האוצר למשוך את החוק מאחר שלא התאים לו כל כך שוועדת העבודה, הרווחה והבריאות תהיה חלק מקובעי המחירים או מאשרי המחירים של האגרות שמד"א תקבע. סגן שר הבריאות הרב ליצמן אמר, אני לא רוצה למשוך את החוק, אלא רוצה לדון בעניין, לראות מה אפשר לעשות מאחר שאני מכיר בצורך של מד"א, מכיר במתחרים מהחברות הפרטיות, מכיר בגופי ההצלה ורוצה לראות איך הוא יכול לעשות מהמגרש הזה מקום שכולם יכולים לחיות בו. 

אכן עברו הימים, ואנחנו בדיון רביעי בעניין. אדוני שר הבריאות, בבקשה. 

סגן שר הבריאות יעקב ליצמן:

תודה, אדוני היושב ראש. קודם כול היות שחבר הכנסת אריה ביבי הזכיר את הפיגוע לפני תחילת הישיבה אני חייב לציין שני דברים: קודם כול הייתי במקום ממש מיד אחרי הפיגוע וגם סייעתי בבתי חולים – גם הדסה, גם שערי צדק וגם ביקור חולים. אני מדגיש – גם ביקור חולים. אני חייב לציין את המהירות והמקצועיות של מד"א- -

היו"ר חיים כץ:

זמן התגובה המהיר של מד"א.

סגן שר הבריאות יעקב ליצמן:

- - אמרתי את זה גם בכלי התקשורת, ואני רוצה לומר את זה גם כאן: הזמן בפיגוע הוא גורם מספר אחת בטיפול לפני הרופאים כי ככל שמגיעים יותר מהר, זה יותר חשוב. לכן חשוב לציין כפי שיש לנו כחברי כנסת ביקורת בדרך כלל צריך להגיד גם דברי שבח. היה טיפול מהיר, וכשאני הגעתי כבר לא היה אף אחד בשטח, ברוך השם. הגעתי מיד מהכנסת לשם, זה מהר מאוד וקצר מאוד. השטח היה פנוי וכולם פונו לבתי החולים. 

אני גם חייב לציין ארגונים אחרים, כמו "הצלה" ועוד אחרים. גם הם עבדו, ונציין גם אותם לשבח. אני גם חייב להזכיר את בתי החולים. אף על פי שעברו כמה שנים מאז הפיגוע האחרון בתי החולים בדרך כלל מתורגלים ואפילו בשערי צדק עם קוריוז שלמחרת הפיגוע היה צריך להיות תרגיל כדי לראות איך זה עובד. אני לא יודע אם צריך את זה או לא כי לא צריך את התרגיל אם עברו את זה "בשידור חי". בכל זאת הכול דפק. לצערי, נפטרה אישה אחת, ואנחנו שולחים ניחום למשפחה ורפואה שלמה למשפחות. בכל אופן הטיפול המסור והמהיר של בתי החולים – גם את זה צריך לציין לשבח. 


עכשיו לגבי הנושא שעל סדר היום: מבחינה טקטית זה נראה כאילו זה חוק פשוט שמונח על שולחן הוועדה בכנסת- -

היו"ר חיים כץ:

אם זה היה חוק פשוט היינו מעבירים את זה לוועדה אחרת. אנחנו דנים רק בדברים מסובכים. 

סגן שר הבריאות יעקב ליצמן:

אבל זה נראה חוק קליל, זה עובר בסדר, מה עוד שזה בא ממשרד הבריאות בכלל. יש כמה וכמה דברים שצריך ללבן. בשבוע שעבר ביקשתי דחייה להיום, אני גם קיימתי מה שהבטחתי בנוכחות חיים כץ, היושב ראש, ודיברתי עם רובי שאם זה יעבור היום הוא יעביר את זה ביום רביעי השבוע. גם את זה קיימתי, לא הייתה בעיה מבחינתי. בכל זאת אני זקוק לעוד זמן. יש לי הרבה דברים כאן בפנים שאני צריך ללבן. קבענו ישיבה יחד עם יושב ראש מד"א יחד, ויש לי כל מיני דברים ללבן. אני מתנצל ומבקש שוב דחייה, ברשותכם. 

היו"ר חיים כץ:

מישהו מחברי הכנסת רוצה להגיד משהו?

אורלי לוי אבקסיס:

אני רוצה לומר. אם אנחנו מדברים פה על מד"א חשוב לי שגם הטענות שלנו יובנו כראוי. הטענה שלי היא שאם אנחנו נותנים פה חופש פעולה – וכפי שהסתבר לי, יכולים להיות מקרים שדווקא במקום שיש תחרות, למשל באזורי המרכז, הורדו שם התשלומים- -

סגן שר הבריאות יעקב ליצמן:

אני מבטיח לך, אורלי, שמה שלא נעשה – נביא גם פתרון לבעיה הזאת. 

אילן גילאון:

מתי?

סגן שר הבריאות יעקב ליצמן:

אני לא אסחב את זה.

אילן גילאון:

כמה זמן ייקח?

סגן שר הבריאות יעקב ליצמן:

עזוב, יש פגרה, נגמור את זה. 

אורלי לוי אבקסיס:

החשיבות היא שדווקא אזורי הפריפריה- - -

סגן שר הבריאות יעקב ליצמן:

אורלי, אני יודע מה את אומרת- - -

עפו אגבאריה:

זה בדיוק מה שרציתי להגיד. 

סגן שר הבריאות יעקב ליצמן:

בבקשה, חבר הכנסת עפו אגבאריה. 

עפו אגבאריה:

כבוד סגן שר הבריאות הוכיח את מחויבותו לפריפריה ולשוויוניות במתן שירותים רפואיים, ואני מקווה שימשיך באותה דרך לגבי מד"א בשירות הרפואי גם לאוכלוסיות באופן שוויוני וגם לפריפריה. תודה.

סגן שר הבריאות יעקב ליצמן:

אני שוב מבטיח לכם שכל פתרון שנביא לכאן, כל דבר, מה שלא יהיה כאן- -

אילן גילאון:

אם זה לא היה ככה היינו קורעים אותך בגלל שאתה מבקש דחייה. אנחנו סומכים עליך. 

אריה ביבי:

במקרה הזה אני כן חושב שצריך ללכת על דחייה. אני רואה הוגנות, ואני חושב שגם כבוד סגן השר וגם אתה – אנשים שמילה זה מילה. אני סומך על המילה שלכם, רק לגמור את זה כמה שיותר מהר. 

היו"ר חיים כץ:

קודם כול, אני מודה לכם. אני מודה לשר – אני מעלה אותו בקודש.

סגן שר הבריאות יעקב ליצמן:

- - -

היו"ר חיים כץ:

אני מודה לכם ומודה לשר. 

אריה ביבי:

הוא רוצה את המשכורת של השר, הוא לא רוצה את השם.

היו"ר חיים כץ:

תם ולא נשלם. אני מקווה שבמהלך הפגרה אנחנו נגבש ונרבע את המעגל, ונביא הצעות טובות לכל הגופים שמתעסקים בשירותי הצלה. אני מקווה שהם יהיו מובטלים, שלא יהיה להם מה לעשות. תודה רבה, הישיבה נעולה. 

הישיבה ננעלה ב-11:40

